b'\n_START_ARTICLE_\nFriedrich von L\xc3\xb6wis of Menar\n_START_SECTION_\n\xc5\xbdivljenje\n_START_PARAGRAPH_\nRodil se je v plemi\xc5\xa1ki dru\xc5\xbeini \xc5\xa1kotskega rodu v Estoniji, ki se je v Ruski imperij preselila v \xc4\x8dasu Petra Velikega._NEWLINE_Decembra 1772 je vstopil v Moskovski karabinjerski polk in 10. novembra 1773 je bil preme\xc5\xa1\xc4\x8den v Kazanski kurasirski polk. Njegova aktivna slu\xc5\xbeba se je pri\xc4\x8dela leta 1782, ko se je kot poro\xc4\x8dnik pridru\xc5\xbeil Kok\xc5\xa1olmnskemu pehotnemu polku. Sodeloval je v bojih proti \xc5\xa0vedom (1788-89) in bil povi\xc5\xa1an v stotnika. Po vojni je bil preme\xc5\xa1\xc4\x8den v Polotsk, kjer je postal poveljnik grenadirskega bataljona. V letih 1792-94 se je boril proti Poljakom._NEWLINE_Leta 1795 je bil dodeljen Ri\xc5\xa1kemu karabinjerskemu polku; leta 1799 je bil povi\xc5\xa1an v polkovnika in postal poveljnik polka. Istega leta je bil povi\xc5\xa1an \xc5\xa1e v generalmajorja in postal je poveljnik Kazanskega kurasirskega polka, ki je bil pozneje preimenovan v Lowisov kurasirski polk. Avgusta 1800 se je upokojil; a je bil \xc5\xbee 19. decembra istega leta reaktiviran kot poveljnik Carskega kurasirskega polka. Dve leti pozneje se je po\xc5\xa1kodoval med je\xc5\xbee in se 15. novembra 1802 ponovno upokojil._NEWLINE_Septembra 1805 je bil ponovno reaktiviran; 27. novembra istega leta je postal poveljnik Jaroslavlskega mu\xc5\xa1ketirskega polka. S polkom je sodeloval v bitki pri Austerlitzu._NEWLINE_24. decembra 1807 je bil povi\xc5\xa1an v generalporo\xc4\x8dnika in imenovan za poveljnika 10. pehotne divizije. Z njo se je leta 1809 udele\xc5\xbeil bojev proti Avstrijcem. Februarja 1810 je bil dodeljen moldavijski armadi. 11. junija 1811 se je ponovno upokojil zaradi zdravstvenih te\xc5\xbeav._NEWLINE_Leta 1812 ga je Aleksander I. Ruski prosil, da se vrne v voja\xc5\xa1ko slu\xc5\xbebo in tako je bil 13. julija dodeljen Essen\xc5\xa1kemu korpusu v Rigi. Naslednje leto je oblegal Gdansk._NEWLINE_Potem je postal poveljnik 25. pehotne divizije, ki je bila nastanjena na Poljskem. 14. oktobra 1814 se je dokon\xc4\x8dno upokojil iz voja\xc5\xa1ke slu\xc5\xbebe.'